Soome 2023. aasta Eurovisiooni lauluvõistlusel

Soomet esindas 2023. aasta Eurovisiooni lauluvõistlusel, mis toimus Liverpoolis Ühendkuningriigis, Käärijä lauluga "Cha Cha Cha". Soome ringhääling Yleisradio (Yle) korraldas riigisisese finaali Uuden Musiikin Kilpailu 2023, et valida välja Soomet Eurovisioonil esindav laul. 25. veebruaril 2023 toimunud Soome eelvooru finaalis võistles seitse laulu. Võitja valisid välja televaatajad ning rahvusvahelised žüriid seitsmest riigist.
Soome osales Eurovisiooni lauluvõistluse esimeses poolfinaalis, mis toimus 9. mail 2023. Käärijä esines poolfinaalis viieteistkümnendana ning pääses esimese poolfinaali 10 parima loo hulka ja seega kvalifitseerus võistlema 14. mail toimuvasse finaali. Hiljem tehti avalikuks, et Soome saavutas poolfinaalis 15 osaleva riigi seas 177 punktiga esikoha. Finaalis esines Soome kolmeteistkümnendana ja sai 26 riigi seas teise koha, kogudes 526 punkti.
Soome Eurovisioonil.
Enne 2023. aastat on Soome Eurovisiooni lauluvõistlusel osalenud 55, esimest korda osales 1961. aastal. Soome on võitnud konkursi ühe korra 2006. aastal looga "Hard Rock Hallelujah", mida esitas Lordi. 2022. aasta võistlusel esindas Soomet ansambel "The Rasmus" lauluga "Jezebel", mis kvalifitseerus finaali ja sai seal 21. koha.
Soome ringhääling Yleisradio (Yle) kannab võistlust üle Soomes ja korraldab riigisisese eelvooru. Yle kinnitas oma kavatsust osaleda 2023. aasta Eurovisiooni lauluvõistlusel 23. mail 2022. Soome Eurovisiooni lauluvõistlusel esindajad valitakse riigisiseste eelvoorudega, mille formaat on aastate jooksul olnud erinev. Aastatel 1961–2011 oli eelvooru nimi Suomen euroviisukarsinta, mille eesmärk oli valida Soomet Eurovisioonil esindav laul. Alates 2012. aastast on eelvooru nimi Uuden Musiikin Kilpailu (UMK), mis keskendub uue muusika loomisele ning konkursi võidulugu saadetakse Eurovisioonile. Koos Eurovisioonil osalemise kinnitusega teatas ringhääling ka, et 2023. aastal Soomet Eurovisioonil esindav laul valitakse välja konkursil Uuden Musiikin Kilpailu 2023.
Enne Eurovisiooni.
Uuden Musiikin Kilapilu 2023.
Uuden Musiikin Kilpailu 2023 oli 13. Soome lauluvõistlus, millega valitakse välja Soome esindaja Eurovisiooni lauluvõistlusel. Võistluse finaal toimus 25. veebruaril 2023 Turus Logomo hallis. Saatejuht oli Samu Haber. Võistlust kanti Soomes üle Yle TV1-s koos. Kommentaatorid olid järgmised: soome keeles Mikko Silvennoinen, rootsi keeles Eva Frantz ja Johan Lindroos, inglise keeles Jani Kareinen, vene keeles Levan Tvaltvadze, ukraina keeles Galyna Sergejeva, soome viipekeeles Miguel Peltomaa, põhjasaami keeles Linda Tammela ja inari saami keeles Heli Huovinen. Võistlust kanti üle ka veebis Yle Areena veebilehel ja raadio kaudu YleX-is, Yle Radio Suomis ning rootsikeelsete kommentaaridega Yle X3M-is. Võistlust jälgis Soomes 2,1 miljonit vaatajat, mis teeb sellest UMK vaadatuima saate alates selle algusest, 2012. aastast.
Võistluslood.
Laulusid sai võistlusele esitada 1. septembrist 2022 kuni 5. septembrini 2022. Vähemalt üks laulukirjutaja ja põhilaulja pidi omama soome kodakondsust või elama alaliselt Soomes, et võistluslugu saaks võistlusele kvalifitseeruda. 363 loo hulgast, mis võistlusele esitati, valis 9-liikmeline žürii välja UMK-le seitse lugu. Žüriisse kuulusid Tapio Hakanen (YleX muusikaosakonnajuht), Alija Puurtinen (lauluõpetaja), Amie Borgar (Yle X3M muusikaosakonnajuht), Anssi Autio (UMK produtsent), Johan Lindroos (Yle Radio Suomi muusikaosakonnajuht), Jussi Mäntysaari (Nelonen Media muusikaosakonnajuht), Juha-Matti Valtonen (telerežissöör), Katri Norrlin (YleX muusikaajakirjanik) ja Samuli Väänänen (Spotify Soome vanemtoimetaja). Võistluslood tehti avalikuks 11. jaanuaril 2023 ning muusikavideod lasti välja 12. kuni 20. jaanuaril 2023. aastal.
Finaal.
Finaal toimus 25. veebruaril 2023. aastal. Selles osales seitse lugu. Võistluse võitis Käärijä laul "Cha Cha Cha". Võitja valis telehääletus, mis oli koguhäältest 75%, ning seitse rahvusvahelist žüriid Austraalia, Saksamaa, Poola, Hispaania, Rootsi, Ukraina ja Suurbritannia, mis oli koguhäältest 25%. Televaatajatel oli võimalik kokku anda 882 punkti ning žüriidel kokku 294 punkti. Iga žürii andis 2, 4, 6, 8, 10 ja 12 punkti. Telehääletuse punktid põhinesid iga laulu häälte protsendil kogupunktidest. Näiteks kui laul sai 10% vaatajate häältest, antakse sellele loole 10% 882 punktist ümardatuna lähima täisarvuni, mis oleks 88 punkti. Kokku anti 231 968 häält: telefoni ja sõnumite kaudu 93 324 häält ning Yle äpi kaudu 138 644 häält.
Saate avas Bess lauludega "Lähtee käsistä" ja "Ram pam pam". Vaheetteastetes astus üles 2022. aasta Soome Eurovisioonil esindaja The Rasmus lauluga "Live and Never Die" ning Samu Haber lauluga "Syödään sieniä".